ኢህአዴግ የህዝብ ተወካዮች ምክርቤትን መቀመጫዎች ሙሉ  በሙሉ አለማሸነፉን  ምርጫ ቦርድ አስታወቀ
 የኢትዮጵያ ህዝቦች አብዮታዊ ዲሞክራሲያዊ ግንባር የህዝብ ተወካዮች ምክርቤት ወንበሮች ሙሉ በሙሉ አላሸነፈም ሲል የኢትዮጵያ  ብሄራዊ ምርጫ ቦርድ ገለጸ ።የምርጫ ቦርዱ ዋና ሰብሳቢ ፕሮፌሰር መርጊያ በቃና ዛሬ ለጋዜጠኞች በሰጡት ጋዜጣዊ መግለጫ እንዳስታወቁት የህዝብ ተወካዮች ምክርቤት 547 መቀመጫዎች ያሉት መሆኑን አስታወሰው ኢህአዴግ እነዚህን ሙሉ በሙሉ አሸንፏል የሚል መግለጫ ከምርጫ ቦርድ እንዳልተሰጠና ወሬው መሰረተ ቢስ መሆኑን ገልጸዋል ።ኢህአዴግ 501 ዕጭዎች በኦሮሚያ፣ በትግራይ፣ በአማራና በደቡብ ክልሎች እና እንደዚሁም በአዲስ አበባና በድሬዳዋ አስተዳደሮች በ408 ዕጭዎች አሸናፊ መሆኑን ፕሮፌሰሩ ተናግረዋል።አንድ በድሬዳዋ የቀረበው የኢሱህዴፓ ዕጩ ጨምሮ ቤኒሻንጉል ጉምዝ፣ በጋምቤላ ፣ በኢትዮጵያ ሱማሌና  በአፋር ክልሎች የሚገኙ የፖለቲካ ፓርቲዎች  ኢህአዴግ እንዳልሆኑም  አስረድተዋል ።የኢትዮጵያ ህዝብ በሙሉ ለኢህአዴግ ድምጽ ሰጥቷል የሚለውም ከሐቅ የራቀ ነው ያሉት ሰብሳቢው እስከ 600 ሺሕ ድምጽ ያገኘ የፖለቲካ ድርጅት መኖሩን ጠቁመው አጠቃላይ ውጤቱ በሚገለጽበት ወቅት ማን ምን ያህል አጠቃላይ ድምጽ እንዳገኘ ይታወቃል ብለዋል። በተለያየ ምክንያት ምርጫ ያለተካሄደበት በደቡብ ብሔር፣ ብሔረሰቦችና ህዘቦች የቦንጋ ዞን ምርጫ ክልልም ሰኔ 7 /2007 ዓመተ ምህረት ምርጫው እንደሚካሄድና ውጤቱ  ከአጠቃላይ ምርጫ ውጤት ጋር ሰኔ 15/2007 ዓመተ ምህረት ይፋ እንደሚደረግ አስታውቀዋል ።አንዳንድ የፖለቲካ ፓርቲዎች የምርጫው ሂደትም ሆነ የምርጫው ውጤት በይፋ አንቀበልም ማለታቸው  የህግ የበላይነትን መጣስ ከመሆኑም ባሻገር ለኢትዮጵያ ህዝብ ድምጽ ውሳኔ ፣ ለአፍሪካ ህብረት ፣ ለህዝብና የፖለቲካ ፓርቲ  ታዛቢዎች  ክብር ካለመስጠት የመነጨ መሆኑንም አስገንዘበዋል ።በምርጫው ዝግጅት ወቅት ከፖለቲካ ፓርቲዎች 48 በጽሑፍ የቀረቡ ቅሬታዎች ቦርዱ አፋጣኝ ምላሽ መስጠቱን ጠቁመው በምርጫው ቀን ግን ምንም ዓይነት ቅሬታ እንዳልቀረበ አረጋግጠዋል ።አንድ የፖለቲካ  ፓርቲም በቦንጋ ዞን ታዛቢዎቼ ተባሮብኛል ብሎ ያቀረበው ቅሬታ ምርጫ ባልተካሄደበት ቦታ መናገር የበሬ ወለደ ስሞታ መሆኑን ምረጫ ቦርዱ ገልጿል።የፖለቲካ ፓርቲዎች በጋራ በአንድ የምርጫ ጣቢያ 1 ሺሕ እንዲሆን በመስማማት በተደረገው  የምርጫ ሂደትም ምርጫው ሰላማዊ ፣ ነጻ ፣ፍትሓዊና ተአማኒ ሆኖ እንዲጠናቀቅ ከፍተኛ አስተዋጽኦ ማበረከቱን አስገንዝበዋል ።በትልቅ አገርና ህዝብ ፊት ሆኖ መዋሸት አይቻልም ያሉት የቦርዱ ሃላፊዎች አሁንም ከ36 ነጥብ 8 ሚሊየን በላይ የኢትዮጵያ ህዝብ ይበጀኛል ብሎ የመረጠውን ሊከበርለት ይገባል ማለታቸውን ዋልታ ኢንፎርማሽን ማዕከል ዘግቧል።